Jørgen Olafsen

Jørgen Olafsen (født 15. november 1817 på Langløkka under Dombås i Dovre, død 14. mai 1893 i Veøy) var en norsk lærer og stortingsrepresentant.

Liv
Jørgen Olafsen var sønn av gårdbruker Ole Jørgensen Høybrenna og Mari Syversdatter Randløkken. I 1843 ble han gift med Aase Johnsdatter Hogsvold og var far til auksjonsforvalter Kristian R. Arnet Olafsen og sogneprest Olaf Olafsen.

Han var født på plassen Langlykken under gården Dombås, den gangen i Lesja prestegjeld. Som barn viste han gode evner til å lære, men fikk aldri noen skolegang utenom den hans bestemor kunne gi ham. Omkring 1840 ble han utdannet til lærer hos klokkeren og læreren Nils Jordhøy i Lesja prestegård, og ble deretter omgangsskolelærer i Lesjaskog. Fra 1844 var han ansatt som fastskolelærer i fiskeværet Bud i Romsdal, hvor han året etter også ble kirkesanger. Fra 1849 til 1890 var han lærer og kirkesanger i Veøy, hvor han bodde på klokkergården Bergsvik.

I 1847 oppfordret Olafsen gjennom en artikkel i Romsdals Budstikke Norges lærere til å organisere seg i lærerforeninger. Han fikk støtte av prestene i distriktet og kunne året etter delta i stiftelsen av den første skolelærerforeningen i Romsdal på et møte i Molde. I 1850 deltok han som viseordfører på det første stiftslærermøtet i Trondheim.

I 1850-årene deltok Olafsen i Ole Vigs opplysningsbevegelse ved å holde søndagsskole og ungdomsskole. Han deltok også i avisdebattene om opplysnings- og skolespørsmål.

I Veøy var Olafsen forlikskommissær sammenhengende fra 1853 til 1890. Fra 1854 til 1890 deltok han i kommunestyret, i mange perioder som ordfører. Han var representant for Romsdals amt til Stortinget fra 1859 til 1869 og fra 1874 til 1888. På Stortinget tilhørte han den mest radikale fløyen.

Referanser

Litteratur
 Halvdan Koht: «Olafsen, Jørgen», i 

Norske omgangsskolelærere
Stortingsrepresentanter 1859–1861
Stortingsrepresentanter 1862–1864
Stortingsrepresentanter 1865–1867
Stortingsrepresentanter 1868–1870
Stortingsrepresentanter 1874–1876
Stortingsrepresentanter 1877–1879
Stortingsrepresentanter 1880–1882
Stortingsrepresentanter 1883–1885
Stortingsrepresentanter 1886–1888
Stortingsrepresentanter for Møre og Romsdal
Personer fra Dovre kommune